b'\n_START_ARTICLE_\nRokoborba\n_START_PARAGRAPH_\nRokoborba je oblika borilne ve\xc5\xa1\xc4\x8dine, pri kateri si tekmeca brez dodatnih pripomo\xc4\x8dkov prizadevata na podlagi uporabe fizi\xc4\x8dne mo\xc4\x8di, te\xc5\xbee celotnega telesa in posebnih vzvodov ter metov pridobiti premo\xc4\x8d drug nad drugim. _NEWLINE_Rokoborba je ena najstarej\xc5\xa1ih oblik golorokih borilnih ve\xc5\xa1\xc4\x8din na svetu (poslikave in zapisi o rokoborbi razli\xc4\x8dnih starosti se pojavljajo po vsem svetu, najstarej\xc5\xa1i pa so ocenjeni na ve\xc4\x8d kot 4000 let) hkrati pa je zaradi svoje zgodovinske prisotnosti v razli\xc4\x8dnih oblikah po vseh celinah t. i. \xc2\xbbsvetovna\xc2\xab\xc2\xa0borilna ve\xc5\xa1\xc4\x8dina._NEWLINE_Rokoborba je tudi ena izmed najstarej\xc5\xa1ih oblik tekmovalnih \xc5\xa1portov.\n_START_SECTION_\nRokoborba skozi zgodovino\n_START_PARAGRAPH_\n\xc4\x8ceprav se pojavljajo poslikave, ki prikazujejo domnevno zgodnje oblike rokoborbe \xc5\xbee v starem Egiptu, so najbolj znane oblike rokoborbe znane iz anti\xc4\x8dne Gr\xc4\x8dije, starega Rima in Indije._NEWLINE_\xc4\x8ceprav je rokoborba izvorno borilna ve\xc5\xa1\xc4\x8dina, namenjena realni borbi brez pravil, je hitro postala priljubljena tudi kot oblika tekmovalnega \xc5\xa1porta z razli\xc4\x8dnimi pravili oz. omejitvami glede prijemov in po\xc5\xa1kodb. Kot najbolj znan primer te oblike je \xc5\xa1portna rokoborba Olimpijskih iger, tako anti\xc4\x8dnih kot novodobnih.\n_START_SECTION_\n\xc5\xa0portna rokoborba\n_START_PARAGRAPH_\nTa oblika zajema tekmovalno obliko rokoborbe, kjer je s pravili in to\xc4\x8dkovanjem poskrbljeno za relativno varnost tekmovalcev. Danes najpogostej\xc5\xa1e oblike \xc5\xa1portne rokoborbe so:_NEWLINE_Gr\xc5\xa1ko-rimski slog, prosti slog, Judo, Sumo._NEWLINE_\xc5\xa0portna oblika rokoborbe je danes najbolj raz\xc5\xa1irjen in javno znan vidik rokoborbe.\n_START_SECTION_\nBorilna rokoborba\n_START_PARAGRAPH_\nRokoborba je izvorno celostna ve\xc5\xa1\xc4\x8dina in \xc5\xbee v osnovi daje znanja, uporabna tudi v dolo\xc4\x8dene borilne namene. Gre predvsem za prijeme in vzvode, ki omogo\xc4\x8dajo hitro onesposobitev in nadzor nasprotnika, nekateri pa imajo kot posledico pogosto lahko huj\xc5\xa1e po\xc5\xa1kodbe ali celo smrt. S preobrazbo v \xc5\xa1portne oblike rokoborbe, so mnoga tak\xc5\xa1na znanja postala drugotnega pomena, saj ve\xc4\x8dje \xc5\xa1tevilo le-teh tekmovalna pravila izklju\xc4\x8dujejo in so se zato iz \xc5\xa1portnih oblik postopno porazgubila._NEWLINE_Tako danes rokoborbo v izvorni, celostni obliki najverjetneje gojijo le nekatere ljudske oblike rokoborbe po svetu. Pogosteje so se namre\xc4\x8d borilna znanja oddelila od \xc5\xa1portnega dela in ostala kot nekak\xc5\xa1en \xc2\xbbskrivni\xc2\xab\xc2\xa0oz. \xc2\xbbprepovedani\xc2\xab\xc2\xa0del \xc5\xa1portnih oblik, ki se je lo\xc4\x8deno predajal naprednim u\xc4\x8dencem. Postala so tudi vir znanja iz katerega so \xc4\x8drpali razli\xc4\x8dni drugi borilni \xc5\xa1porti in ve\xc5\xa1\xc4\x8dine, tako stare in predvsem moderne dobe. Velik del teh znanj v angle\xc5\xa1\xc4\x8dini zajema pojem \xc2\xbbgrappling\xc2\xab\xc2\xa0(a zajema tudi znanja, dovoljena v \xc5\xa1portnih tekmovanjih)._NEWLINE_Danes najbolj znane borilne oblike rokoborbe, Judo, Sambo, brazilski ju jutsu oz. Gracie ju jutsu, ne predstavljajo celostne rokoborbe v izvornej\xc5\xa1i obliki, so njene le danes najbolj znane nadgradnje in izpeljanke._NEWLINE_Borilni vidik rokoborbe, s svojimi vzvodi, prijemi in meti, je tudi velik del danes zelo priljubljenih in medijsko izpostavljenih\xc2\xa0\xc2\xbbme\xc5\xa1anih borilnih ve\xc5\xa1\xc4\x8din\xc2\xab\xc2\xa0in izpeljank (Shooto, moderni Pankration,...) .\n_START_SECTION_\nGledali\xc5\xa1ko - \xc5\xa1portna rokoborba\n_START_PARAGRAPH_\nKer rokoborba pogojuje dobro telesno pripravljenost in mnogo nenavadnih spretnosti, je bila skozi zgodovino vedno predmet ob\xc4\x8dudovanja. Na ve\xc4\x8djih praznikih, sejmih, karnevalih in drugih prireditvah, so v preteklosti pogosto nastopali rokoborci, ki so prikazovali svoje ve\xc5\xa1\xc4\x8dine, pogosto pa je bila gledalcem ponujena tudi mo\xc5\xbenost izzvati rokoborca v zameno za nagrado ob zmagi. _NEWLINE_Smisel te oblike je v predstavi - zabavati ob\xc4\x8dinstvo - in posledi\xc4\x8dnem zaslu\xc5\xbeku prireditelja ter udele\xc5\xbeencev._NEWLINE_Priljubljenost rokoborbe kot zabavne predstave je skozi zgodovino nihala in vseskozi so prireditelji spreminjali in dopolnjevali obliko predstave, da bi \xc5\xa1e privabljala ob\xc4\x8dinstvo. Tako je dolgotrajno in pristno borbo kmalu zamenjala kraj\xc5\xa1a, dinami\xc4\x8dna borba z vnaprej izdelanim grobim scenarijem, kasneje pa tudi borba z gledali\xc5\xa1kimi vlo\xc5\xbeki, akrobatskimi ve\xc5\xa1\xc4\x8dinami in nasploh ustvarjenjem popolne iluzije prave borbe z zgodbovnim ozadjem._NEWLINE_Najve\xc4\x8dji razmah je ta oblika rokoborbe dosegla v ZDA v 20. stoletju kot t. i. poklicna rokoborba, ki je v nekoliko razli\xc4\x8dnih oblikah zelo priljubljena tudi v Mehiki, na Japonskem, v Indiji, v manj\xc5\xa1i meri pa tudi v Evropi._NEWLINE_\xc5\xa0portni vidik je pri tej obliki rokoborbe kljub vsej \xc2\xbbla\xc5\xbenosti\xc2\xab\xc2\xa0precej ohranjen, saj morajo biti nastopajo\xc4\x8di tehni\xc4\x8dno, predvsem pa fizi\xc4\x8dno izredno sposobni, da lahko izvajajo in zdr\xc5\xbeijo vse elemente predstave dan za dnem.'